SKRIFTLIG FORESPØRGSEL E-2491/99

af Pere Esteve (ELDR) til Kommissionen

(16. december 1999)

Om: Omlægning af vandløb i Europa

Det europæiske kontinent er præget af åbenbare skævheder med hensyn til fordelingen af ferskvand mellem de forskellige områder. Der er områder med store overskud af vandressourcer og andre, der er klart underforsynede.

Agter Kommissionen at tage initiativ til en indsats inden for rammerne af det interregionale samarbejde for at støtte omlægning af vandløb mellem vandområder i forskellige EU-medlemsstater?

Svar afgivet på Kommissionens vegne af Margot Wallström

(2. februar 2000)

På grund af forskellig geografi og klima, men også forskellige menneskelige påvirkninger og forskellige traditioner viser medlemsstaterne og deres regioner meget forskellige mønstre af vandrelaterede problemer samt lige så forskellige fremgangsmåder til at løse disse problemer. Dette er en af grundene til, at Parlamentet, Rådet, medlemsstaterne og ikke statslige organisationer støtter behovet for en ny europæisk vandpolitik.

Det foreslåede rammedirektiv for vand(1)(2), der i øjeblikket befinder sig i Parlamentet til andenbehandling, vil udvide vandbeskyttelsens anvendelsesområde til alle vandmasser og fremme bæredygtig anvendelse af vand som ressource; sørge for at opnå god status for alle vandmasser inden for en fastsat frist, idet der følges en kombineret fremgangsmåde med grænseværdier og vandkvalitetsmålsætninger; sikre at alle nødvendige foranstaltninger gennemføres på grundlag af forvaltning af vandløbssystemet; sikre koordinering af målsætninger, hvor regioner eller medlemsstater deler vandsystemer; kræve, at vandkvalitetsspørgsmål blive behandlet for så vidt som de støtter kvalitetsmålsætningen, f.eks. ved at fastsætte målet med en bæredygtig balance mellem indvinding og naturlig tilførsel; samt øge gennemsigtigheden og inddragelse af alle berørte borgere og parter, når forvaltningsplaner for vandløbssystemet skal opstilles.

Kommissionen er overbevist om, at vandproblemer skal løses ved kilden. Derfor er der i det foreslåede rammedirektiv for vand en bestemmelse om, at medlemsstaterne og regionerne i fællesskab skal klare deres vandproblemer i et delt vandløbssystem, men ikke nødvendigvis vandoverførsel i stor skala mellem vandløbssystemer. At opfordre Fællesskabet til at lægge vandløb om på nuværende tidspunkt ville ikke støtte principperne med bæredygtig udvikling og løsning af miljøproblemer ved kilden, som det er fastsat i EF-traktaten og gentaget som en af søjlerne i det foreslåede rammedirektiv for vand. Først når vandrammedirektivet er vedtaget, og der er opstillet sammenlignelige målsætninger, vil de nødvendige data foreligge. Kommissionen føler sig støttet heri med Parlamentets udtalelse ved førstebehandlingen i februar 1999(3) om forslaget.

Hvor specifikke projekter overholder de fastlagte miljømålsætninger og der nås til enighed mellem parterne vil vandrammedirektivet imidlertid ikke på nogen måde forhindre sådanne løsninger. Samtidig har Fællesskabets finansieringsinstrumenter, såsom strukturfondene og Samhørighedsfonden, til opgave at arbejde både nu og på lang sigt mod økonomisk vækst, social samhørighed og beskyttelse af miljøet, med andre ord bæredygtig udvikling. Med det

kommende fællesskabsinitiativ Interreg III påtænkes der blandt mulige foranstaltninger aktioner for samarbejde inden for bæredygtig vandforvaltning (oversvømmelser, tørke) i forbindelse med planlægning af arealanvendelse.

(1) EFT C 108 af 7.4.1998.

(2) Fælles holdning vedtaget af Rådet den 22.10.1999, endnu ikke offentliggjort i EFT.

(3) EFT C 150 af 28.5.1999.